**Generációkon átívelő Müpa-élmény – 20 éves jubileumát ünnepli az ország egyik legjelentősebb kulturális intézménye**

**Húsz évvel ezelőtt éppen ezen a napon, a Nemzeti Filharmonikus Zenekar Mozart-estjével – akkor még csupán próbaüzemben – fogadták először a közönséget a mára ikonikussá vált Duna-parti épületben. Az intézmény az azóta eltelt két évtizedben sokgenerációs találkozóhellyé vált, megszámlálhatatlan meghatározó, világszínvonalú kulturális eseménynek, legendás koncertnek és kiemelkedő előadásnak adott otthont.**

Magyarország és Európa egyik legjelentősebb kulturális központjaként a Müpa küldetése az, hogy felkutassa és megismertesse a nézőkkel a legkiválóbb művészeket és alkotásaikat, valódi, értékeken alapuló kapcsolódást teremtsen a művészek és közönségük között, inspirálja és edukálja a valós és virtuális tereiben formálódó, egyre gyarapodó közösséget. Az előadó-művészeti élet pezsgő centrumaként élteti, aktualizálja felbecsülhetetlen művészeti örökségünket, és korunk alkotásait ehhez hozzáépítve ad biztos kulturális támpontot a mai és az eljövendő nemzedékek számára.

**A Müpa ugyanakkor nem csupán a világ élvonalába tartozó, kulturális kikapcsolódást kínáló helyszín, hanem Európa egyik első olyan modern intézménye is, amely hangversenytermet, színháztermet és múzeumot is magában foglal, így nyújtva komplex élményt a látogatóinak. Emellett mára az egyik legismertebb hazai világmárka is, amelynek égisze alatt a legmagasabb szakmai színvonalat képviselő produkciók mutatkoznak be a budapesti közönségnek. A nemzetközi tapasztalatokkal rendelkező, kultúra mellett elkötelezett szakemberei, a kimagasló minőségű akusztikai és infrastrukturális adottságai, valamint az innovatív szemléletet a hagyományok tiszteletével ötvöző működése nyomán pedig nem csupán Magyarországon, de nemzetközi szinten is elismerést vívott ki magának az elmúlt két évtizedben. Mi sem mutatja ezt jobban, mint hogy a kontinens koncerttermei közül több is a sikeres budapesti modell módszereit átvéve alakította ki mindennapi működését.**

A születésnapot megünneplendő, a Müpa idén márciusban egy egész hétvégét szentel a kerek évfordulónak. A március 15-16-ai ***„Müpa 20 – Generációk ünnepe"*** címre keresztelt eseménysorozat célja, hogy a mára mértékadóvá, egyszersmind fogalommá vált kulturális centrum a közönségével együtt élhesse át a művészet és kultúra értékteremtő, közösségépítő erejét. A születésnapi hétvégére szervezett produkciók a Müpa tevékenységének más-más fontos szeletét mutatják be, többek közt olyan művészek közreműködésével, mint **Perényi Miklós**, **Várdai István**, **Lukács Miklós**, **Szalóki Ági**, **Herczku Ágnes**, **Bognár Szilvia**, **Háy János**, **Kollár-Klemencz László**, **Fassang László**, **Boldoczki Gábor** vagy a **Jazzical Trio**. ***Együtt*** címmel a hazai zenei élet neves muzsikuscsaládjai adnak egy-egy koncertet a Bartók Béla Nemzeti Hangversenyterem színpadán, ahol a **Lakatos**, a **Kelemen**, a **Berecz**, a **Ránki**, a **Bogányi**, a **Balázs** és az **Oláh** családdal találkozhatunk. A ***Mozgásban*** sorozat előadásain a tánc és a mozgásművészet különböző irányzatait képviselő kiválóságokat láthatunk: a világhírű és műfajteremtő **Recirquel** előadása mellett a magyar folklórnak és a kortárs táncművészetnek is szentel a Müpa egy-egy felejthetetlen gálaműsort.

A Müpa életében kiemelkedő jelentőségű, sokgenerációs közösségi élményt erősítik a ***Zenészgenerációk*** névre keresztelt programok, amelyeken a nemzedékek közös játékának lehet tanúja a közönség. Egy, a **Ligeti** és **Kurtág**-életműből ízelítőt adó koncert mellett különféle hangszerek – az orgona, a trombita, a cimbalom és a cselló – fiatal és idősebb nagyjai mutatják be, miképpen „öröklődik” a zenei tudás és hagyomány. A kulturális sokszínűség erejét hirdetik az ***Összhangban*** sorozat koncertjei, a ***The Great Hungarian Songbook*** és a ***Női energiák,*** különböző zenei műfajok ötvözésével varázsolva el a nézőket. Mindezek mellett a fiatalabbakról sem feledkeztek meg, nekik délelőtti matinéval, míg a könnyedebb műfajok rajongóinak az improvizatív örömzenélést csúcsra járató **Random Trippel** kedveskednek a szervezők.

**A Müpa jubileumi eseménysorozata nem csupán ünnepélyes visszatekintés, hanem nagyszerű lehetőség arra, hogy a közönség testközelből lehessen részese a vibráló hazai kulturális életnek, és minden korosztály felfedezhesse a művészet magával ragadó világát.**

Az ünnepi hétvégére elsőként a **Müpa+ hűségprogram** tagjai vásárolhatnak jegyet a január 14-én, 10 órakor kezdődő, 24 órán át tartó **elővásárlás** keretében, majd január 15-én 10 órától a szélesebb közönség is megválthatja belépőit.

A jubileumi hétvége részletes programja: <https://mupa.hu/programok/mupa20>

**Müpa**

Az idén húszéves Müpa Európa egyik legismertebb kulturális márkája és egyik legmodernebb kulturális intézménye, amely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy világszínvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, kiemelkedően magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek, ősbemutatók létrehozását is kezdeményezi, ösztönzi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Példaértékű tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúraszerető és -fogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Bátai Zsófia Blanka
E-mail: sajto@mupa.hu